1.ÚVOD

Vedúci predstavitelia EÚ, Európskeho parlamentu a Európskej komisie sa pri príležitosti 60. výročia prijatia Rímskej zmluvy zaviazali, že budú plniť Rímsky program a sľúbili, že budú pracovať na tom, aby sa Európa stala bezpečnou a chránenou, prosperujúcou a udržateľnou, sociálnou Európou a silnejšou Európou na globálnej scéne. K plneniu Rímskeho programu prispievajú aj európske programy satelitnej navigácie EGNOS a Galileo.

V súlade so Stratégiou Únie v oblasti kozmického priestoru a cieľmi nariadenia o GNSS sa programy Galileo a EGNOS zameriavajú na:

•maximálne začlenenie kozmického priestoru do európskej spoločnosti a hospodárstva prostredníctvom širšieho využívania technológií a aplikácií satelitnej navigácie na podporu verejných politík;

•presadzovanie globálne konkurencieschopného európskeho odvetvia kozmického priestoru, a to podporou výskumu, inovácií a podnikania pre rast a zamestnanosť vo všetkých členských štátoch;

•posilnenie synergií medzi civilnými a bezpečnostnými aktivitami v oblasti navigácie a zabezpečenie európskej autonómie;

•podporu úlohy Únie vo svete a otvorenie nových obchodných príležitostí pre európske odvetvie satelitnej navigácie.

Táto správa obsahuje predbežné hodnotenie európskych programov satelitnej navigácie Galileo a EGNOS a hodnotenie Agentúry pre európsky GNSS („Agentúra GSA“) v súlade s požiadavkami stanovenými v článku 34 nariadenia (EÚ) č. 1285/2013 o zriadení a využívaní európskych systémov satelitnej navigácie („nariadenie o GNSS“) a článku 26 nariadenia (EÚ) č. 912/2010 o zriadení Agentúry pre európsky GNSS („nariadenie o GSA“) . Správu sprevádza pracovný dokument útvarov Komisie, v ktorom je podrobnejšie opísané hodnotenie založené na dôkazoch.



Predbežné hodnotenie sa zameriava na obdobie od 1. januára 2014 do 31. decembra 2016. Týka sa pokroku, ktorý dosiahli európske programy GNSS Galileo a EGNOS v porovnaní s hodnotiacimi kritériami stanovenými v usmerneniach o lepšej právnej regulácii : efektívnosť, účinnosť, relevantnosť, koherentnosť a pridaná hodnota EÚ, špecifické požiadavky zahrnuté do nariadenia o GNSS a celkové politické ciele Únie. Keďže Agentúre GSA bola na základe nariadenia o GNSS zverená kľúčová úloha pri vykonávaní európskych satelitných navigačných programov, Komisia sa domnievala, že je vhodné zhodnotiť činnosť Agentúry GSA spoločne s hodnotením programov.

2.HLAVNÉ ZISTENIA TÝKAJÚCE SA VYKONÁVANIA EURÓPSKYCH PROGRAMOV GNSS

2.1.Relevantnosť programov Galileo a EGNOS

Európske systémy satelitnej navigácie Galileo a EGNOS, ktoré vlastní Európska únia, majú zásadný význam pre európske hospodárstvo i bezpečnosť. Signály určovania polohy a časovania, ktoré vysielajú systémy satelitnej navigácie, sa používajú v mnohých veľmi dôležitých oblastiach európskeho hospodárstva, ako sú napríklad mobilné telefónne siete, automobilová navigácia, riadenie dopravy, synchronizácia rozvodných sietí alebo elektronický obchod. Odhaduje sa, že služby satelitnej navigácie majú vplyv na takmer 11 % hospodárstva EÚ. Je teda zrejmé, že EÚ musí udržiavať a prevádzkovať nezávislé programy satelitnej navigácie, aby zabezpečila dostupnosť uvedených aplikácií a služieb a zaručila celosvetové pokrytie vrátane oblasti okolo polárneho kruhu. Kozmické kapacity sú ďalej strategicky dôležité z hľadiska civilných, komerčných, bezpečnostných a obranných politických cieľov. Z tohto dôvodu Európa musí zabezpečiť nezávislý, bezpečný a nákladovo efektívny prístup do kozmického priestoru.

2.2.Dosahovanie hlavných cieľov

2.2.1.Uvádzanie na trh

Uvádzanie na trh programov Galileo a EGNOS v období hodnotenia dobre napredovalo. Európske odvetvie GNSS rástlo a v roku 2015 dosiahlo podiel 25 % na celosvetovom trhu GNSS . Európski výrobcovia tvorili väčšinu výrobcov pre trhové segmenty cestnej a námornej dopravy. Európski systémoví integrátori predstavovali väčšinu integrátorov pre trhový segment námornej dopravy, poľnohospodárstva a prieskumov.

Európa dosahuje dobré výsledky vo vývoji aplikácií s pridanou hodnotou, na ktorom sa podieľa niekoľko veľkých spoločností a veľa inovatívnych MSP a začínajúcich podnikov.

Vývoj systému Galileo priniesol Európe mnohé výhody, napríklad rozvoj služieb. Po vydaní vyhlásenia o počiatočných službách systému Galileo mali výrobcovia čipových sád a prijímačov možnosť začať využívať výkonnejšie signály GNSS, a to najmä v smartfónoch a navigačných systémoch vozidiel. Do prevažnej väčšiny nových navigačných čipových sád je zahrnuté spracovanie signálov systému Galileo a tieto súpravy sa postupne integrujú do používateľských prijímačov v rôznych trhových segmentoch. Všetky nové výrobky dvoch najväčších výrobcov smartfónov obsahujú čipové sady kompatibilné so systémom Galileo, čo predstavuje skutočný dôkaz jeho úspechu. Regulačné opatrenia prijaté EÚ v automobilovom priemysle (eCall a digitálny tachograf) presadzujú zavádzanie riešení integrujúcich technológie založené na GNSS a zároveň zabezpečujú kompatibilitu so systémami Galileo a EGNOS. Je potrebné uviesť, že systému Galileo konkurujú iné systémy GNSS, ktoré sú podporené regulačnými opatreniami určenými na zavádzanie alebo stimuláciu týchto systémov.

Pokiaľ ide o systém EGNOS, už priniesol veľké sociálno-ekonomické výhody, predovšetkým v troch priemyselných odvetviach s najväčším prienikom na trh: letectve, poľnohospodárstve a prieskumoch. V ostatných sektoroch, ako je napríklad námorná a železničná doprava, agentúra GSA realizuje plány prenikania na trh. Uvádzanie na trh v týchto sektoroch je však pomalšie z dôvodu pomalšieho zavádzania nových technológií a existencie alternatívnych pozemných technológií.

2.2.2.Spúšťanie systému a služby